OKRESNÁ PROKURATÚRA KOŠICE-OKOLIE 
Štúrova 7, 041 47 Košice	

Číslo: 2 Pv 827/15/8806	Košice 09.03.2016 
EEČ: 2-65-69-2016

U Z N E S E N I E

Trestná vec:	obv. XXXXX 
Trestný čin:	Prečin Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 487/25 XXXXX, Slovensko
väzba: nie
ktorý je trestne stíhaný pre trestný čin:
- Prečin Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
dňa 18. 12. 2015 v presne nezistenom čase, v skorých ranných hodinách, v murovanom rodinnom dome bez popisného čísla, v obci XXXXX, XXXXX, pod vplyvom alkoholu fyzicky napadol svoju družku XXXXX a vyhrážal sa jej zabitím a to tak, že po tom čo sa vrátil z toalety, bez zjavného dôvodu pristúpil k nej a ležiacu na posteli ju kopol nohou do tváre, čím jej spôsobil podliatinu pod pravým okom, pričom jej vulgárne nadával a vyhrážal sa „ty kurva, ty beštia, zabijem ťa“ a ona mu odpovedala nech ju nebije, že zobudí deti, na čo si ľahol a zaspal, následne dňa 18. 12. 2015 v čase okolo 11.30 hod. po príchode domov pod vplyvom alkoholu znovu nadával a vyhrážal sa svojej družke XXXXX a to tak, že bez zjavného dôvodu po nej kričal „zabijem ťa, vypadni z domu, lebo nie si dobrá žena, keď neodídeš tak ťa zabijem“ a pristúpil k nej, chytil ju rukami za bundu pod krk a ťahal ju až k vchodovým dverám, kde ju vyhodil pred dám a sám sa v dome zamkol a toho istého dňa v čase okolo 15.00 hod. po tom čo sa spoločne vrátili z nákupu znovu na ňu kričal „zabijem ťa ty kurva“ a začal ju kopať do nôh, zobral plechovku s nedopitým pivom a hodil ju jej do tváre a následne dňa 19. 12. 2015 v čase okolo 13.00 hod. znovu, keď sa vrátil domov, od vplyvom alkoholu sa opakovane vyhrážal zabitím svojej družke XXXXX a to tak, že pristúpil k nej a so slovami „ty kurva, vypadni z domu lebo ťa zabijem“ ju hodil na posteľ, naklonil sa nad ňu a chcel ju udrieť päsťou do tváre, avšak ona sa uhla a ušla z domu preč, čím takto u nej svojím konaním vzbudil dôvodnú obavu o svoj život a zdravie, že svoje vyhrážky uskutoční 
Postupujem Okresnému úradu Košice-okolie, odbor všeobecnej vnútornej správy, 
pretože výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom. 

Odôvodnenie:
Uznesením povereného príslušníka  Obvodného oddelenia PZ XXXXX zo dňa 19. decembra 2015 bolo začaté trestné stíhanie podľa § 199 ods. 1 Trestného poriadku a súčasne vznesené obvinenie podľa 206 ods. 1 Trestného poriadku XXXXX pre prečin nebezpečného vyhrážania podľa § 360 ods. 1, ods. 2 písm. b) Trestného zákona na tom skutkovom základe, ako je uvedené vyššie.
	
Po vykonaní dokazovania a skončení skráteného vyšetrovania predložil poverený príslušník PZ prokurátorovi vyšetrovací spis s návrhom na postúpenie veci. Preskúmaním predmetného návrhu, ako aj na vec sa vzťahujúceho spisového materiálu som dospela k záveru, že výsledky skráteného vyšetrovania odôvodňujú postup podľa § 214 ods. 1 Tr. poriadku. 

Prečinu nebezpečného vyhrážania podľa § 360 ods. 1 Trestného zákona sa dopustí ten, kto sa inému vyhráža smrťou,  ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu.
  
Preskúmaním spisového materiálu bolo zistené, že poškodená, ktorej sa mal obvinený vyhrážať vyššie uvedeným spôsobom, po náležitom procesnom poučení v konaní vypovedala o hádke medzi ňou a jej druhom – obv. XXXXX, ku ktorej malo dôjsť pre povrávanú neveru poškodenej v čase, keď obvinený mal byť pod vplyvom alkoholu. Ako vysvetlenie k monoklu pod svojim pravým okom uviedla, že tento jej spôsobil náraz o nočný stolík po tom, ako do nej sotil obvinený XXXXX. Poškodená poprela, aby sa jej obvinený vyhrážal zabitím, ako aj fyzický útok na ňu kopaním. Uviedla, že sa s poškodeným viackrát hádali, avšak nie intenzitou a v rozsahu, ako to popísala vo svojom trestnom oznámení a ako je uvedené v uznesení o začatí trestného stíhania a vznesení obvinenia. Zdôraznila, že obvinený sa jej nikdy nevyhrážal zabitím, ani ju fyzicky nenapádal, vyčítal jej však neveru a vyhadzoval ju z domu. K podaniu trestného oznámenia ju mal podnieť hnev, zlosť a bezradnosť z výčitiek svojho druha, rozhodne nie obava o svoj život alebo zdravie.

Z výpovede obvineného vyplýva, že sa s poškodenou často hádali. V rámci svojho výsluchu vyjadril, že by svojej družke nikdy neublížil, zároveň poprel aj akékoľvek vyhrážky a fyzické útoky na jej adresu. Svoje konanie, ktorým mal svoju družku vyháňať z domu a nadávať jej pripisoval účinkom alkoholu, ktoré konanie s odstupom času ľutoval. 

Za danej dôkaznej situácie je potrebné konštatovať, že skutok, ktorého sa mal obvinený dopustiť, nenapĺňa prinajmenšom po objektívnej stránke znaky skutkovej podstaty trestného činu nebezpečného vyhrážania podľa § 360 ods. 1, ods. 2 písm. a) b) Trestného zákona. Protiprávne konanie obvineného by však mohlo napĺňať zákonné znaky skutkovej podstaty priestupku proti občianskemu spolunažívaniu podľa § 49 zákona č. 372/1990 Zb. o priestupkoch v znení neskorších predpisov, na prejednanie ktorého je vecne a miestne príslušný Okresný úrad, odbor všeobecnej vnútornej správy.

Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

Podľa § 214 ods. 2 Trestného poriadku policajt postúpi vec inému orgánu, iba ak vo veci nebolo vznesené obvinenie. 

    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Anna Čabáková 
prokurátorka